Frank Jensen (S), 2000-05-24:
Jeg kan oplyse, at allerede i april måned, da det stod klart for Københavns Politidirektør, at UEFA Cup-finalen skulle stå mellem Galatasaray og det engelske Arsenal, og at det jo var besluttet, at det skulle finde sted i Danmark, i Parken her i København, indledte Københavns Politi et samarbejde med UEFA, med DBU og med Parken samt de to pågældende klubber, Galatasaray og Arsenal.
Københavns Politi har også via Rigspolitichefen forsøgt at tilvejebringe så mange konkrete oplysninger som muligt om de tilrejsende fodboldtilhængere og deres rejsemåde, ankomsttider, indkvartering, afrejsetidspunkter og i øvrigt også, om der var nogen af dem, man havde forventet havde forsæt til og planer om at udøve vold og optøjer.
Man vidste også, at der var tale om, at der ville deltage 12.500 tyrkiske tilhængere i Parken og også 12.500 engelske tilhængere.
Der var ikke nogen forudgående oplysninger til Københavns Politi ud over nogle løse rygter, men der var ikke nogen dokumenterede oplysninger om tilrejsende ballademagere.
Det forhindrede dog ikke, at Københavns Politi tilrettelagde sit arbejde ud fra den opfattelse, at der kunne opstå store sammenstød mellem de tilrejsende, men i øvrigt også ud fra, at der kunne være andre udefra, der ville forsøge at øve indflydelse.
Hen på aftenen indløb der så oplysninger om - og de kunne bl.a. også bekræftes - at der var nynazister her fra landet, danske fodboldbøller og også andengenerationsindvandrere fra København og fra andre byer på Sjælland, som ville tage del i balladeoptøjerne.
Og det var baggrunden for, at det blev besluttet at rekruttere yderligere politifolk omkring aftenstid, som kunne deltage kort før klokken 20. Jeg skal sige til det andet spørgsmål, om det også kan bekræftes, at der var herboende deltagere, som indgik, at oplysninger fra Københavns Politi viser, at der var 64 anholdte, og af de 64 anholdte var 35 herboende.
Der blev anholdt 29 tilrejsende, hvoraf 18 er blevet udvist.
Og de tal er selvfølgelig en understregning af, at der var herboende, som deltog ganske aktivt i balladeoptøjerne.
Det er klart, at vi både internationalt og nationalt fokuserer meget på, hvordan vi kan bidrage til at bringe optøjer ned i forbindelse med bl.a. fodboldkampe.
Spørgsmålet om, hvorvidt der til dansk politi skal indkøbes vandkanoner, der kunne anvendes i forbindelse med f.eks. større optøjer i forbindelse med sportsbegivenheder, er jo primært et polititaktisk spørgsmål.
Det har også været overvejet i dansk politi, om der var et behov i Danmark for at indkøbe vandkanoner, og jeg kan sige, at det har været politiledelsens opfattelse hidtil, at der ikke er et behov i Danmark for at anvende vandkanoner. Når det drejer sig om større rydningsopgaver for politiet, så har politiet et ganske effektivt middel, som også blev anvendt den 17. maj i forbindelse med politiets arbejde ved de store uroligheder, der var forud for UEFA-cupfinalen, nemlig tåregas, og sådan som det er oplyst for mig, er det fortsat dansk politis opfattelse, at der ikke er et polititaktisk behov for at indkøbe vandkanoner til dansk politi.
Det er også i overensstemmelse med den opfattelse, jeg har som justitsminister.
Til spørgsmålet om, hvordan vi kan samarbejde bedre over landegrænserne i forbindelse med bl.a. deltagelse af tilskuere i store idrætsarrangementer, herunder også afslutningen i de europæiske cupfinaler, hvor der kommer tilrejsende til det fra andre lande, kan jeg sige, at her har vi netop et samarbejde.
Det er etableret inden for rammerne af EU, både i forhold til at have forbindelsesofficerer eller forbindelsespolitifolk, der kan rejse med.
I forbindelse med afslutningen på Europamesterskaberne i Belgien og Holland her i juni måned
vil der også deltage danske politifolk, såvel som der vil deltage politifolk fra de andre deltagende lande, for at sikre, at der er politifolk, der kan udpege personer, der kunne være risikopersoner.
Men det er klart, at det er det nationale politi, der har de eksekutive beføjelser, det er det, der er politimyndighed i de pågældende lande, hvor begivenheden finder sted.